For å forklare hva et ryggprolaps er må jeg først forklare hva mellomvirvelskiven er. Mellomvirvelskiven er en fiberring med en gelefylt kjerne som ligger mellom ryggvirvlene i ryggen. Denne skiven fungerer som en støtdemper og trykkfordeler i ryggen. Mellomvirvelskiven gjør også at det er mulig for ryggen å være så fleksibel som den er, at du kan bøye forover og bakover, side til side, og rotere. Etterhvert som ryggen blir eldre sammen med deg blir også mellomvirvelskivene slitt. Det dannes små og etterhvert litt større sprekker i den ytre fiberringen, ikke ulikt det som skjer når gummien på bildekk blir eldre og sprekker.Disse sprekkene i fiberringen gjør den svakere slik at den ikke klarer like godt å holde på trykket fra innsiden slik at den kan begynne å bule litt ut. Dette kalles en bukende skive. Etterhvert som det buler mer og mer kaller vi det for et prolaps i ryggvirvelen. Dette vil i seg selv kunne gi en del smerter.Hvis mellomvirvelskiven buler så mye ut at den klemmer på en av nervene på utsiden av ryggen, kan du oppleve at du får smerter ned i beinet. Dette symptomet kaller vi for Isjias.